Sum óivað kunnugt, hevur verið arbeitt viðat kanna møguleikarnar fyri at skipa fyri Oyggjaleikunum aftur í Føroyum í 2015. Kanningar hava verið gjørdar av ymiskum viðurskiftum m. a. gisting og verandi ítróttaranleggum. Stjórnin í Ítróttasambandi Føroya, sum er hægsti myndugleiki ímillum aðalfundirnar, hevur á fundi 26. februar viðgjørt málið. Og við støði í: verandi ítróttaanleggum verandi gistingarmøguleikum (um 700 hotellsengur eru í Føroyum, luttakaratalið á Álandi í summar er 3.200) fíggjarligu støðuni í samfelagnum kostnaði hjá hinum londunum at koma higar (eftir at leikirnir í 2013 hava verið á Bermuda, sum man metir verða sera kostnaðarmiklir leikir) og ikki minst, hvørjar aðrar oyggjar bjóða seg fram at vera vertir fyri Oyggjaleikunum í 2015, harav ein kanaloyggj (Jersey) og ein onnur norðurlendsk (Gotland) er niðurstøðan, at Føroyar ikki fara at bjóða seg fram at vera vertir í 2015. Niðurstøðan er eisini grundað á, at stórt og umfatandi og ikki minst kostnaðarmikið tilfar skal framleiðast innan 1. september í ár, tá freistin at bjóða seg fram til 2015 fer. Og tann pening meta vit ikki, vit eiga at nýta, tá mett verður, at vit ikki hava góðar møguleikar at fáa leikirnar í 2015. Oyggjaleikir aftur einaferð seinni? Ítróttasamband Føroya fer komandi tvey árini at arbeiða við málinum, at skipa fyri leikunum einaferð seinni.